
Naslov: Romi zaradi nove socialne zakonodaje obupani

Napoved za  voditelja:

Potem ko so v krški občini pred leti vzorno začeli z odkupi zemljišč, ki so jih na črno zasedli in pozidali Romi v naselju Kerinov Grm, in so ti zdaj že začeli z odkupi zemljišč ter postopki legalizacije svojih hiš, je zdaj zaradi nove socialne zakonodaje zavrelo. Tako so mnogi prikrajšani za socialno pomoč, nekateri pa so to tudi povsem izgubili. Zaradi tega se na krški občini bojijo, da se bo odkup zemljišč v tem naselju povsem ustavil.

T- Iz Kerinovega Grma: GORAN ROVAN /
X- Snemalec in montažer: Jože Grajžl /

Romi iz Kerinovega Grma ne želijo pred kamero, vsi po vrsti pa zagotavljajo, da so dobili manj socialne pomoči. Še posebej tisti, ki so zemljišča že odkupili in jih celo vpisali v zemljiško knjigo. Na centru za socialno delo to zanikajo.

T- MARINA NOVAK RABZELJ /
X- direktorica Centra za socialno delo Krško /

»Pri dodeljevanju denarne pomoči se upoštevajo ostalo nepremično premoženje, občasni priložnostni dohodki, otroški dodatek in zaradi tega so potem precej nižji zneski pri denarnih pomoči pri posamičnih romskih družinah.«

Za koliko je odvisno od posamezne družine. Zagotovo so Romi prikrajšani tudi zaradi neurejenih evidenc in prevrednotenih nepremičnin. Zato se v krški občini bojijo, da bo to povsem zavrlo legalizacijo tega naselja.

T- ZDRAVKO PILIPOVIĆ /
X- občina Krško /

»Romi so končno dobili vse obveznosti in dolžnosti, ki jih imamo vsi ostali občani. In v tem primeru delijo usodo večinskega prebivalstva. Samo pri njih je ta prehod na ta nov izračun zelo boleč, pravzaprav šokanten. In te ljudje se še sploh ne zavedajo, da jih čaka še en davek.«

Tako bodo kmalu morali plačati še nadomestilo za stavbno zemljišče.

T- MORAN JURKOVIČ /
X- romski svetnik /

»Jest mislim, da to pomeni katastrofo za prebivalce noter lej. Kajti tuki keri so se odločli v odkup zemljišča je, morajo odkupovat zemljišča, ka ne bojo mel s kom, morajo vodo plačat, morajo smeti plačat, morajo elektriko plačat, treba živet, treba otroke oblečt, jest ne vem kako bojo preživel. Ne bojo preživel. Po mojem se bo dogajale čudne reči, spet bodo kradli, taku ko so pred leti nazaj, ne vem.«

Rešitev za vse to je seveda zgolj v zaposlitvi Romov, tako da ti ne bodo odvisno zgolj od socialne pomoči države.

